BCPG ประเดิมติดตั้ง “โซลาร์ลอยน้ำ” ม.เกษตรศาสตร์ กำลังผลิต 39.5 กิโลวัตต์
BCPG ประเดิมติดตั้ง "โซลาร์ลอยน้ำ" ม.เกษตรศาสตร์ กำลังผลิต 39.5 กิโลวัตต์
BCPG ประเดิมติดตั้ง "โซลาร์ลอยน้ำ" ม.เกษตรศาสตร์ กำลังผลิต 39.5 กิโลวัตต์
25 ธ.ค. 2562

นายบัณฑิต สะเพียรชัย กรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า นอกจากบริษัทได้ให้ความสำคัญกับการผลิตพลังงานสะอาดที่เป็นมิตรต่อสิ่งแวดล้อมแล้ว ยังคำนึงถึงการใช้พลังงานให้เกิดประสิทธิภาพสูงสุด โดยการนำเทคโนโลยีมาเป็นเครื่องมือในการบริหารจัดการพลังงาน อาทิ เทคโนโลยี Blockchain, AI, IoT ฯลฯ
ทั้งนี้เพื่อให้ไฟฟ้าทุกหน่วยที่ผลิตได้ มีการนำไปใช้ประโยชน์สูงสุด ไม่มีเหลือทิ้งให้สูญเปล่า ตามแนวคิด “เศรษฐกิจหมุนเวียน” (Circular Economy) มาอย่างต่อเนื่อง  อาทิ โครงการ T77 ที่บริษัทได้นำเทคโนโลยีบล็อคเชนมาบริหารจัดการพลังงาน สร้างปรากฏการณ์เปลี่ยน “Consumer” เป็น “Prosumer” จนได้รับความสนใจไปทั่วโลก โครงการ Smart University มหาวิทยาลัยเชียงใหม่ โครงการที่เราเข้าไปบริหารจัดการด้านโครงสร้างพื้นฐานและพลังงานอัจฉริยะ ทำให้ทุกคนในโครงการมีอิสระในการผลิต ใช้ และแลกเปลี่ยนพลังงานส่วนเกินทุกหน่วยอย่างเต็มศักยภาพและมีประสิทธิภาพ เป็นต้น
ล่าสุด บริษัทได้ติดตั้งโซลาร์ลอยน้ำกำลังการผลิต 39.5 กิโลวัตต์ ให้กับพิพิธภัณฑ์ธรรมชาติวิทยาประมง คณะประมง มหาวิทยาลัยเกษตรศาสตร์ หนึ่งในพิพิธภัณฑ์ที่ทรงคุณค่าของไทย ซึ่งภายในพิพิธภัณฑ์จะใช้ไฟฟ้าจากพลังงานสะอาดที่ผลิตจากโซลาร์ลอยน้ำทั้งหมด ทำให้อาคารพิพิธภัณฑ์แห่งนี้ เป็นแห่งแรกของโลกที่ใช้พลังงานสุทธิเป็นศูนย์ (Net Zero Energy Building) และเนื่องจากเป็นอาคารประหยัดพลังงาน ไฟฟ้าที่ผลิตได้จึงมีพอให้ส่งต่อไปยังอาคารใกล้เคียง ไม่มีการเหลือทิ้งให้สูญเปล่า
“บริษัทติดตั้งโซลาร์ลอยน้ำให้กับพิพิธภัณฑ์ฯ ในบ่อน้ำพื้นที่ 10 ไร่ ทำให้มีการใช้พื้นที่อย่างมีประสิทธิภาพ และประการสำคัญ เราตั้งใจให้ที่นี่เป็นแหล่งเรียนรู้ ในการทดลองโซลาร์ลอยน้ำบนสภาพพื้นที่ที่ใกล้เคียงหนองบึงส่วนใหญ่ของไทยมากที่สุด ทำให้สามารถนำไปประยุกต์หรือถ่ายทอดต่อยอดได้ง่าย อีกทั้งที่คณะประมงยังมีการศึกษาวิจัยด้านเพาะเลี้ยงสัตว์น้ำจืดใต้แผงโซลาร์ลอยน้ำ และเก็บข้อมูลคุณภาพน้ำอย่างต่อเนื่อง ข้อมูลที่ได้จึงเป็นประโยชน์อย่างยิ่งต่อการใช้นวัตกรรมแผงโซลาร์ลอยน้ำในประเทศไทย สำหรับการทำเกษตรกรรม หรือกสิกรรมในอนาคต” นายบัณฑิตกล่าว